钦定古今图书集成/明伦汇编/官常典/第431卷 > 后汉
## 钦定古今图书集成/明伦汇编/官常典/第431卷 > 后汉

后汉设大将军、骠骑、车骑将军、卫将军，前后、左、右、度
辽诸将军，以征伐背叛，皆有部曲。又设匈奴中郎将、
乌桓校尉、护羌校尉，以主边事。

按：《后汉书百官志》：将军不常置。本注曰：“掌征伐背叛
比公者四，第一大将军，次骠骑将军，次车骑将军，次
卫将军，又有前后左右将军。”

〈注〉蔡质《汉仪》曰：“汉兴，置大将军、骠骑，位次丞相；车骑、卫将军，左右前后皆金紫，位次上卿，典京师兵卫、四夷屯警。”

初，武帝以卫青数征伐有功，以为大将军，欲尊宠之，
以古尊官惟有三公，皆将军，始自秦、晋以为卿号，故
置大司马官号以冠之。其后霍光、王凤等皆然。成帝
绥和元年，赐大司马印绶，罢将军官。世祖中兴，吴、汉
以大将军为大司马，景丹为骠骑大将军，位在公下，
及前、后、左、右杂号。将军众多，皆主征伐，事讫皆罢。

〈注〉《魏略》曰：“曹公置都护军中尉，置护军将军，亦皆比二千石。旋军，并止罢。”

明帝初即位，以弟东平王苍有贤才，以为骠骑将军，
以王故，位在公上，数年后罢。章帝即位，西羌反，故以
舅马防行车骑将军征之，还，后罢。和帝即位，以舅窦
宪为车骑将军，征匈奴，位在公下。还复有功，迁大将
军，位在公上。复征西羌，还，免官罢。安帝即位，西羌寇
乱，复以舅邓骘为车骑将军征之，还迁大将军，位如
宪。数年复罢。自安帝政治衰缺，始以嫡舅耿宝为大
将军，常在京都。顺帝即位，又以皇后父兄弟相继为
大将军，如三公焉。

〈注〉《梁冀别传》曰：“元嘉二年，又加冀礼仪大将军，朝到端门若龙门，谒者将引，增掾属，舍人令史、官骑鼓吹各十人。”

长史、司马皆一人，千石。

〈注〉《东观书》曰：“窦宪作大将军，置长史、司马员吏官属，位次太傅。”

本注曰：“司马，主兵，如太尉。”从事中郎二人，六百石。本
注曰：“职参谋议。”

〈注〉《东观书》曰：“大将军出征，置中护军一人。”

掾属二十九人：

〈注〉按《本传》，“东平王作骠骑掾史四十人。”

令史及御属三十一人。《本注》曰：“此皆府员职也。”又赐
官骑三十人及鼓吹。

〈注〉《汉官仪》曰：“鼓吹二十人，非常员。舍人十人。

其领军皆有部曲。大将军营五部，部校尉一人，比二
千石；军司马一人，比千石。部下有曲，曲有军候一人，
比六百石；曲下有屯，屯长一人，比二百石。”其不置校
尉部，但军司马一人，又有军假司马、假候，皆为副贰。
其别营领属为别部司马，其兵多少各随时宜。门有
门候。其馀将军置以征伐，无员职。亦有部曲、司马、军
候，以领兵。其职，吏、部集各一人，总知营事。兵曹掾史
主兵事器械，禀假掾史主禀假禁司。又置外刺，刺奸
主罪法。明帝初，置度辽将军，以卫南单于众。新降有
二心者，后数有不安，遂为常守。

〈注〉《汉官仪》曰：度辽将军，孝武皇帝初用范明友，明帝十八年，行度辽将军事，安帝元初元年置。真，银印青绶，秩二千石，长史、司马六百石。《东观书》云：“司马二人

南单于，置从事二人，有事，随事增之”，掾随事为员。护
羌乌桓校尉所置亦然。

〈注〉《汉官仪》曰：拥节屯中步南，设官府掾史。单于岁遣侍子来朝，谒者当送迎焉。得赂弓马毡罽他物百馀万。谒者事讫还，具表付帑藏。诏书敕自受。

护乌桓校尉一人，比二千石。本注曰：“主乌桓。”

〈注〉《汉官仪》曰：拥节长史一人，司马二人，皆六百石，并领鲜卑，容赐质子，岁时互市焉。《晋书》曰：“汉置东夷校尉，以抚鲜卑。”

护羌校尉一人，比二千石。本注曰：“主西羌。”

〈注〉《汉官仪》曰：“拥节长史司马二人，皆六百石。”

### 光武帝建武七年省长水射声二校尉

按：《后汉书光武帝本纪》：建武七年，“是岁省长水、射声
二校尉。”

〈注〉《前书音义》曰：“长水，地名，胡骑所屯。”射声，谓工射者，夜中闻声则射之，因以为名。二校尉皆武帝置，今省之。

建武九年，初置青巾左校尉，省关都尉，复置“护羌校
尉。”

按：《后汉书光武帝本纪》：“建武九年春三月辛亥，初置
青巾左校尉官。是岁省关都尉，复置护羌校尉官。”

〈注〉《汉官仪》曰：“武帝置，秩比二千石，持节以护西羌。”王莽乱，遂罢。时班彪议宜复其官，以理冤结，帝从之，以牛邯为护羌校尉，都于陇西，令居县。

建武十三年，罢左右将军官。

按：《后汉书光武帝本纪》：“建武十三年夏四月，罢左右
将军官。”

〈注〉《前书》曰：“左右将军，周官也。秦汉因之，至此罢。”

按《贾复传》，“复知帝欲偃干戈，修文德，不欲功臣拥众
京师，乃与高密侯邓禹并剽甲兵，敦儒学。帝深然之，
遂罢左右将军。”

建武十五年六月庚午复致屯骑长水射声三校尉
官改青巾左校尉为越骑校尉。

按：《后汉书光武帝本纪》云云。

### 明帝永平十七年初置西域都护校尉

按：《后汉书明帝本纪》：“永平十七年冬十一月，初置西
域都护戊己校尉。”

〈注〉宣帝初，置郑吉为都护，护三十六国，秩比二千石。元帝置戊己校尉，有丞、司马各一人，秩比六百石。戊己，中央也，镇覆四方。见《汉官仪》。亦处西域，镇抚诸国。

### 灵帝中平五年初置西园八校尉

按：《后汉书灵帝本纪》：“中平五年秋八月，初置西园八
校尉。”

〈注〉《山阳公载记》曰：“小黄门蹇硕为上军校尉，虎贲中郎将袁绍为中军校尉，屯骑校尉鲍鸿为下军校尉，议郎曹操为典军校尉，赵融为助军左校尉，冯芳为助军右校尉，谏议大夫夏牟为左校尉，淳于琼为右校尉，凡八校尉，皆统于蹇硕。”

中平六年，省扶风都尉，置汉安都护。

按：《后汉书献帝本纪》：中平六年“九月甲戌，即皇帝位。
十二月戊戌，省扶风都尉，置汉安都护。”

〈注〉扶风都尉，比二千石，武帝元鼎四年置，中兴不改。至此以羌扰三辅，故省之。置都护，令总统四方。